**Portal Istinomjer.ba**

**Istraživač Faruk Durmišević**

**Koji su razlozi zbog kojih je u Lukavcu pokrenut proces dobijanja statusa grada?**

Značajnom broju općina Parlament Federacije BiH je pozitvno riješio iicijative za donošenje „Zakona o proglašavanju gradova“. Iako to suštinski ne znači mnogo, građani često pitaju i očekuju da se i Lukavac ravnopravno tretira u tom procesu. Lukavac se graniči sa 3 grada: Tuzla, Gračanica i Srebrenik. Tuzla ima više razloga biti gradom, a Gračanica i Živinice se apsolutno po nikakvom kriteriju ne mogu smatrati gradom više od Lukavca. Smatramo da jednako ima ili nema razloga postati gradom Lukavac kao što to ima ili nema bilo koji novi grad u BiH. Diskriminacija po bilo kom osnovu je neprihvatljiva, a u slučaju inicijative općine Lukavac za proglašenje Lukavca „gradom“ je očigledna. Apsolutno smo saglasni da se preispita potreba i status svakog od naših „gradova“ i nemamo ništa protiv da ostanemo općina, ukoliko se taj kriterij konzistentno primijeni na sve. Ovakav vid „razdvajanja“ isključivo na temelju nečije volje je neprihvatljiv i osuđujemo ga godinama, pa i ovom prilikom.

**S obzirom na to da je još 2018. godine Vlada FBiH uputila inicijativu da Lukavac dobije status grada, kada očekujete da bi navedeni proces trebao biti okončan i od čega on zavisi?**

Nemam posebna očekivanja, jer je očigledno da se radi o opstrukciji u zakonodavnim organima vlasti i da će okončanje procesa ovisiti isključivo o „promjeni volje“ koja se ne mijenja godinama. Prijedlog Zakona se godinama „kiseli“ na relaciji Vlada Federacije – Parlament Federacije po raznim komisijama koje daju negativna mišljenja. U zadnje vrijeme saznajemo da ima još nekih novih potencijalnih gradova, pa bi i Lukavac možda mogao „proći“ kao „kolateralna šteta ili korist“, ali sve je neizvjesno. Okončanje ovisi o dvije odluke: Predstavničkog i Doma naroda Federacije BiH. A najjače stranke u ovim tijelima su opozicija u Lukavcu. Nama u spoznaji sebe odrednica „grad“ ne znači mnogo, jer se držimo one „Konfučijevske“ da se ne brinemo ako drugi ne znaju za naše vrline, već da se zabrinemo ako ih nemamo. Mi znamo šta je Lukavac i došli smo u fazu kada je možda i bolje biti drugačiji u procesu u kome je očigledno na sceni grubo politikanstvo i skandalozna degradacija. Ono što je bolno i izaziva svaku osudu je očigledno ponižavanje i diskriminacija građana Lukavca.Moram priznati da donekle razumijem kadrove iz SDA i SDP-a u Federaciji BiH, koji su glavna brana našem „statusu grada“. Gubitak uticaja i očigledne pozitivne promjene koje građani vide njihovim prelaskom u opoziciju trasiraju neku novu opciju u novi put koji je moguć u BiH i sasvim jasno ukazuju na sličnosti u metodologiji i sadržaju dominantnih politika prvih stranaka u poziciji i opoziciji. U nedostatku kreativnih načina nametanja u političkom životu, ovakav vid kažnjavanja se uklapa u prilično raširenu praksu na "zapadnom Balkanu" - da se odmetnute lokalne sredine ucjenjuju sa viših nivoa, šaljući poruku građanima da se riješe svake vrste "drugog puta" ili "alternative", ako žele bilo kakvu podršku ili prolaz inicijativa na višim nivoima vlasti. Lukavčani ovo prepoznaju i do sada su ovakve politike izazivale potpuno suprotan efekat. Istog momenta kada predstavnici ovih politika počnu istinski raditi u interesu svojih građana i kada se počnu unutar svojih stranaka boriti za svoj Lukavac, a ne u Lukavcu provoditi ultimativne naloge iz centrala svojih stranaka imat ćemo bolji osnov za približavanje stavova. Naša ruka je pružena, ali naš ponos nije za bacanje pod noge. Možda se može revitalizacija ove procedure gledati kao korak u tom smjeru? Ako se opredjele i na taj korak neću se libiti prepoznati takav potez kao dobar, pa čak i ako je dobro zakasnio. Uvijek je pravo vrijeme da postupimo ispravno (M.Luter). Nekome je izgleda važno ko će prvi ponijeti titulu "gradonačelnika", pa se ova odluka čuva za "povoljnija vremena", koja ne dođoše prošle godine na izborima. Hoće li se čekati nova provjera - vidjet ćemo u godinama pred nama. Meni, kao Načelniku Lukavca u statusu u kakvom je danas, ovaj čin ne predstavlja nikakvu posebnu "čast ili značaj". Svaki vid priznanja i časti već ima funkcija Načelnika, a jedini motiv zbog koga govorim na ovu temu je protest protiv ponižavanja građana Lukavca.Godinama tražimo "modus vivendi" sa predstavnicima ovih politika, ali nismo spremni žrtvovati interese Lukavca i Lukavčana da bi udovoljili nastojanjima ovih stranaka da svoje pozicije u sarajevskom kantonu ili na drugom nivou vlasti grade diktirajući nama u Lukavcu kako ćemo se ponašati, sa kim ćemo sarađivati i ko će nam diktirati šta ćemo ili nećemo raditi u našoj općini. Imperativi sa viših nivoa u smislu šta i kako sa kim smijemo ili ne smijemo raditi u Lukavcu ne prolaze. Prolazi samo ono što prepoznajemo kao interes naših građana, vodeći pri tome računa i o našoj BiH, u kojoj želimo imati status kakav imaju i drugi. Ovdje to nije slučaj.

**Šta će Lukavac dobiti ukoliko federalni zastupnici donesu Zakon o proglašenju grada Lukavca?**

Mislim da suštinski neće dobiti ništa osim ravnopravnog tretmana i statusa u odnosu na druge "povlaštene" sredine. Lukavac je lokalna sredina koja sa viših nivoa vlasti trpi niz vidova diskriminacije. Ovo i nije naš najveći problem, ali ima simbolički značaj i veoma slikovito prikazuje stanje i odnos viših nivoa vlasti prema Lukavcu. I ovim odnosom se grade ili ruše država i njen ustavni poredak. Tužna je istina da ovaj vid diskriminacije provode upravo oni kojima su dosljedna primjena ustava, ustavni patriotizam i borba za jedinstvenu i cjelovitu BiH je mantra koju kontinuirano ponavljaju. Vjerujem da zagovornici ustavne i bilo kakve druge građanske ili slične jednakosti itekako moraju voditi računa i o ovim vidovima diskriminacije. Izostanak elementarnih mehanizama osiguranja ravnopravnosti u ovim i sličnim slučajevima je itekako argument onima koji tvrde da ćemo samo i dalje imati one koji su malo ili mnogo više "ravnopravni" uodnosu na ostale. Pravne države i pravde će biti na cijelom teritoriju ili je nema nikako. Država BiH danas se najbolje gradi vlastitim primjerom. U Lukavcu se odvija proces ekonomskog jačanja, polako se sređuje i uređuje naš životni prostor, a općinom upravlja na način koji bi itekako mogao biti jedan od obrazaca kako bi mogla i naša BiH. Ovdje "najjači u federaciji" ne mogu blokirati naše lokalne nadležnosti, ali itekako potežu blokade u domenu svojih nadležnosti. Ovo je eklatantan primjer. Lukavac je odabrao "svoj put". U našoj sredini sarađuju i zajedno rade oni koji vole svoj Lukavac i svoju BiH, a oni koji se kunu u "više interese", koji idu po mišljenje u Tuzlu ili Sarajevo i kojima je partijska ili stranačka odanost iznad interesa građana još uvijek se najviše koriste blokadama.Lično smatram da je postojećom praksom neselektivne "gradizacije" tamo gdje postoji politički konsenzus i "degradizacije" Lukavca, kao grada slučaja, sama suština podjele na gradove i općine obesmišljena. Ako se razlike svode isključivo na "prefiks" ili ako imamo "činovanje bez pokrića" postavlja se pitanje šta je u stvari razlika između grada i općine?Zalažem se za stav da bi gradovi morali imati drugačiju "unutarnju organizaciju", odnosno biti sačinjeni od administrativnih jedinica koje imaju izvršnu i zakonodavnu vlast ili barem pravni subjektivitet i određene nadležnosti. Ukoliko se unutar grada i općine nalaze administrativne jedinice čije ovlasti nisu promijenjene uistinu se postavlja pitanje smisla. Osim toga "grad" bi moglo da implicira i određeni istorijski, kulturni, ekonomski ili drugi značaj za društvo, a u tom slučaju status grada nikako ne bi smio biti izraz volje bilo kog parlamenta, već sticati se po osnovu ispunjenja postavljenih uslova automatizmom. Zakoni, pa i ovi o gradu, bi morali biti opšti akti koji će važiti na isti način i u istoj mjeri na teritoriju cijele države. Donošenje zakona za jedan ili više izolovanih slučajeva samo po sebi ima obilježja korupcije. Sudimo pošteno "i đavolu, i đakonu" (Đ. Balašević).

Ovako je nazivanje općine gradom samo (još jedna) potpuno obesmišljena procedura u kojoj se možda može postaviti i pitanje da li je časnije i čestitije danas biti "općina po automatizmu" ili "grad po izboru vladajućih politika"?

Ponosni Načelnik Općine Lukavac

 dr.sc. Edin Delić